b'\n_START_ARTICLE_\nAlfred Garjevi\xc4\x8d \xc5\xa0nitke\n_START_SECTION_\n\xc5\xbdivljenje\n_START_PARAGRAPH_\n\xc5\xa0nitke se je rodil v mestu Engels ob Volgi. Njegov o\xc4\x8de, znan novinar in prevajalec, je izviral iz judovske dru\xc5\xbeine ruskih emigrantov (rojen je bil v Frankfurtu) je leta 1926 emigriral v Sovjetsko zvezo, mati pa je bila povol\xc5\xa1ka Nemka. \xc5\xa0nitke je prejel prvi pouk glasbe na Dunaju, kjer je bil njegov o\xc4\x8de v prvih letih po vojni dopisnik. Leta 1961 je diplomiral na Moskovskem konservatoriju in med letoma 1962 in 1972 na tej ugledni ustanovi pou\xc4\x8deval instrumentacijo. Kasneje se je pre\xc5\xbeivljal v glavnem s pisanjem filmske glasbe. \xc5\xa0nitke se je \xc5\xbee v mladosti spreobrnil v kr\xc5\xa1\xc4\x8danstvo in njegova misti\xc4\x8dna vera je mo\xc4\x8dno vplivala na njegovo umetnost. Ve\xc4\x8dkrat je imel te\xc5\xbeave s sovjetsko birokracijo: Zveza sovjetskih skladateljev je onemogo\xc4\x8dila izvedbo njegove Prve simfonije in po letu 1980 so mu prepre\xc4\x8dili, da bi od\xc5\xa1el iz dr\xc5\xbeave. Leta 1990 je kljub slabemu zdravju (leta 1985 ga je zadela mo\xc5\xbeganska kap) zapustil domovino in se naselil v Hamburgu. Njegovo glasbo so svetu promovirali svetovno znani umetniki kot dirigent Genadij Ro\xc5\xbedestvenski, violinista Gidon Kremer in Oleg Kagan ter violon\xc4\x8delistka Natalija Gutman, ki so se bodisi ustalili na Zahodu ali pa so tam stalno koncertirali. Na njegova zgodnja dela je najbolj vplivala glasba Dmitrija \xc5\xa0ostakovi\xc4\x8da, po obisku italijanskega avantgardista Luigija Nona v Sovjetski zvezi (Nono je bil kot privr\xc5\xbeenec italijanskega komunisti\xc4\x8dnega gibanja persona grata v Sovjetski zvezi) pa se je oprijel serialne tehnike. Kmalu pa je postal nezadovoljen s\xc2\xa0\xc2\xbbpubertetnimi samozanikovalnimi rituali\xc2\xab, kot je sam poimenoval novo stilno usmeritev. Razvil je svojstven slog, ki ga je imenoval polistilizem. \xc5\xa0nitke je zdru\xc5\xbeil glasbene prvine razli\xc4\x8dnih slogov in glasbenih \xc5\xbeanrov ter s tem ustvaril nov zvo\xc4\x8dni svet. Neko\xc4\x8d je izjavil:\xc2\xa0\xc2\xbbMoj \xc5\xbeivljenjski cilj je zdru\xc5\xbeitev resne in lahke glasbe, pa \xc4\x8detudi si bom pri tem zlomil vrat\xc2\xab._NEWLINE_Skomponiral je 9 simfonij, 6 concerto grossov, 4 violinske in \xc5\xa1tevilne druge solisti\xc4\x8dne koncerte, opere, balete, komorno in filmsko glasbo._NEWLINE_Pokopan je na moskovskem pokopali\xc5\xa1\xc4\x8du Novodevi\xc4\x8di.'